Eyvind Vesselbo (V), 2008-04-01:
Vi er nået et godt skridt i klimadebatten, for nu er det ikke længere et spørgsmål om, om der er en klimaeffekt, og om klimaeffekten skyldes CO2-udslippet; vi er nu nået det skridt videre, at det er de færreste, der sætter spørgsmålstegn ved den problematik.
Nu er det jo et spørgsmål om, hvad vi kan gøre for at mindske CO2-udslippet, men samtidig også, at vi i fremtiden i tide kan sørge for at tilpasse os de forandringer, som uvilkårligt vil komme, når virkningerne af klimaforandringerne ganske langsomt vil slå igennem.
Klimaforandringerne vil helt sikkert få store virkninger globalt, men de vil også få store virkninger i Danmark, og derfor skal vi forberede os på den udvikling.
Vi skal bruge vores nuværende viden til at forhindre unødvendige ødelæggelser i fremtiden, og det er jo netop det, som regeringens klimastrategi lægger op til, nemlig en koncentreret videnopsamling, som bl.a. skal bruges som inspiration for kommunerne, så de i deres planlægning kan indarbejde de nødvendige forholdsregler, som skal sikre, at de kommende konsekvenser af klimaforandringerne ikke kommer til at påvirke mennesker, flora og fauna mere end højst nødvendigt.
Regeringen skal roses for, at klimastrategien giver kommunerne en mulighed for selv at tilrettelægge deres planlægning på det område.
Ved at formidle viden og ved at påpege mulige problemer i fremtiden har kommunerne nu frie hænder til at foretage de nødvendige initiativer uden at være pålagt detaljerede, snævre rammer fra regeringens side.
Klimaændringerne vil ramme en lang række samfundsområder.
Derfor er de initiativer, der skal tages, mangfoldige, og de dækker viden fra mange forskellige ministerier.
Der skal ske noget med hensyn til vandforsyningen, energiforsyningen, byggeriet, vandløbene, kysterne, havnene, digerne og på naturområdet og på sundhedsområdet - for bare at nævne nogle af de helt centrale områder.
Og så er det altså vigtigt, at forskningen prioriteres, som også ministeren nævnte.
Med denne strategi dokumenterer regeringen endnu en gang det store engagement, ikke kun for at gøre noget for at forebygge klimaændringerne, men samtidig også for at gøre noget for at afhjælpe de skader, der uvilkårligt vil komme i fremtiden med den udvikling, der allerede er sat i gang, og det er noget, vi i Venstre støtter.
Med den nye brede energiaftale, med denne klimastrategi, med verdens vistnok eneste klimaminister, som nærmest strutter af energi og engagement, og med den kommende klimakonference i 2009 er Danmark nu helt fremme på verdenskortet på klimaområdet.
Det er vigtigt, at nogle lande går foran på det her område.
Danmark har altid ligget i front, men i disse år må man konstatere, at Danmark også er med til at trække læsset og presse på for at få internationale aftaler på plads her på klimaområdet.
Også i denne sammenhæng skal klimaministeren roses.
Der er vist ingen, der kan være i tvivl om, at der er en minister, som her har en sag, som hun føler kraftigt og stærkt for.
Hvis ikke alle står sammen om klimasagen, kan det få alvorlige konsekvenser i fremtiden.
Derfor er det også vigtigt at forberede sig i tide, så der ikke kommer alt for mange overraskelser.
Derfor hilser Venstre denne klimastrategi, altså klimaændringsstrategien, velkommen.
Forslag til vedtagelse »Folketinget noterer sig, at regeringen netop har offentliggjort »Strategi for tilpasning til klimaændringer i Danmark«.
Strategien indeholder en række tværgående initiativer, bl.a. etablering af et nyt videncenter og en klimatilpasningsportal.
Strategien bygger på den forudsætning, at alle aktører tager ansvar for de klimamæssige udfordringer og opgaver, som de har de bedste forudsætninger for at løse, og løfter deres ansvar for at tilpasse sig klimaændringerne rettidigt.
Der er således allerede iværksat en række konkrete initiativer i såvel statsligt regi i relation til f.eks. vejsektoren og på naturområdet som i kommunalt regi ved kloakrenovering, beredskab og planlægning.
Der nedsættes som led i klimatilpasningsstrategien et koordinationsforum for klimatilpasning, som skal sikre samarbejde og koordination på tværs af både sektorer og myndigheder, samt en koordineringsenhed for forskning om klimatilpasning.
Det er Folketingets vurdering, at der med disse initiativer er sikret et godt og robust grundlag for opfølgningen på regeringens klimatilpasningsstrategi.«
Dette var ordene.